ประธานสภาผู้แทนราษฎร มาทำงานตามปกติแล้ว พร้อมเตรียมเชิญผู้นำฝ่ายค้าน-พรรคการเมืองหารือวิกฤตโควิด-19
ประธานสภาผู้แทนราษฎร มาทำงานตามปกติแล้ว พร้อมเตรียมเชิญผู้นำฝ่ายค้าน-พรรคการเมืองหารือวิกฤตโควิด-19 นายชวน หลีกภัย ประธานสภาผู้แทนราษฎร เดินทางมาปฏิบัติภารกิจที่อาคารรัฐสภาตามปกติแล้ว หลังเข้ารักษาอาการป่วยท่อน้ำดีอักเสบ ตั้งแต่วันที่ 12 เมษายน 2563 และออกจากโรงพยาบาลวานนี้ โดยนายชวน กล่าวว่า อาการดีขึ้นแล้ว จึงมาทำงานในวันนี้ พร้อมกล่าวขอบคุณทุกคนที่แสดงความเป็นห่วง พร้อมกันนี้ ยังกล่าวถึงการเปิดสมัยประชุมสภาผู้แทนราษฎรที่จะมีขึ้นในวันที่ 22 พฤษภาคม 2563 ว่าจะมีการประชุมนัดแรกในวันที่ 27 พฤษภาคมนี้ ซึ่งในส่วนของ ส.ส.ที่อยู่ต่างจังหวัด จำเป็นต้องเดินทางมากรุงเทพฯก่อนประชุม 14 วันเพื่อกักตัวสังเกตอาการ 14 วันหรือไม่นั้น เห็นว่าต้องรอดูมาตรการของรัฐบาลในขณะนั้นก่อนว่ายังห้ามเดินทางอยู่หรือไม่ แต่หากถึงเวลานั้นยังมีมาตรการห้ามเดินทางอยู่ ส.ส.ก็ไปไหนไม่ได้ รวมถึงเจ้าหน้าที่ก็อาจมีปัญหาด้วย แต่ตอนนี้ยังมีเวลาประเมินสถานการณ์ได้จนถึงวันที่ 22 พฤษภาคม 2563 อย่างไรก็ตาม สํานักงานเลขาธิการสภาผู้แทนราษฎร ได้เตรียมความพร้อมในการประชุมไว้แล้ว ภายใต้สมมติฐานสถานการณ์ที่ยังไม่ปกติ โดยเฉพาะห้องประชุมที่มีการจัดให้เว้นระยะห่างของที่นั่ง โดยชั้นล่างจะใช้ได้ราว 400 ที่นั่ง จึงต้องใช้ชั้นบนอีก 80 ที่นั่ง ซึ่งเป็นแนวทางการเตรียมพร้อม แต่เมื่อใกล้ถึงวันเปิดประชุม จะเชิญผู้นำฝ่ายค้านรวมถึงทุกพรรคการเมือง มาหารือร่วมมือกันว่าจะใช้วิกฤตที่เกิดขึ้นครั้งนี้ให้เป็นประโยชน์ในการทำงานและไม่เป็นอุปสรรคได้อย่างไร